Rocca al Mare Seminar koolitab meisterõpetajaid  Õpetajaks olemine tähendab pidevat tööd iseendaga, enese arendamine ja tõestamine on igapäevane, õpetajalt oodatakse meisterlikkust. Lisaks riiklikule mentorikoolitusele on veel võimalusi  eelmise aasta lõpus teatas Rocca al Mare kool, et nende juures on õpetajatel võimalik õppida meisterõpetajaks. 2007. aastal avatud Rocca al Mare Seminar on koolipõhine õpetajahariduse arendamise ja konsultatsioonikeskus, mille tegevuses toetutakse õpetajate pikaajalisele praktilisele kogemusele ning koostööle tegevõpetajate, õpilaste, lastevanemate ning ülikoolidega, selgitab Rocca al Mare kooli õpetaja ja õpetajakoolituse projektijuht Meedi Neeme. Seminari õppesuunad on orienteeritud kahele sihtrühmale  koolikogemusega tegevõpetajatele ning õpetajakutse vastu huvi tundvatele üliõpilastele.    Õpetajast meisterõpetajaks  Meedi Neeme sõnul pakutakse tegevõpetajatele võimalust osaleda meisterõpetaja  programmis. Meisterõpetaja rolliks haridusasutuses on panustada väärtuskasvatusele, tuua esile maailma terviklikkust ning õpiprotsesside sidusust ja koostoimet. Meisterõpetaja ja õppijate koostöö tulemuseks on klassis tekkiv vaimsuskeskkond, kus kõik osalised on võrdväärsed partnered. Meisterõpetaja ühendab endas õpetaja-metoodiku ja üliõpilaste ning kolleegide superviisori kompetentsid. Kutse- ja suhtlemisoskuste arendamise kaudu on meisterõpetaja edukam kutsetöös nii erialaspetsialisti- kui pedagoogina ning  oskab koolipraktika käigus anda üliõpilastele positiivse õpetajatöö kogemuse ning innustada neid õpetajaks saama.